
<סדר היום:>
<סגירה וצמצום תחנות מד"א ביהודה ושומרון - המשך דיון>
נכחו:

<חברי הוועדה:> 
חיים כץ – היו"ר
יעקב מרגי

מיקי רוזנטל
<מוזמנים:> 
	אורלי ביטרמן
	–
	מנהלת תחום, משרד הבריאות

	מירי כהן
	–
	מנהלת תחום שירות הצלה, משרד הבריאות

	סנדרה קרט
	–
	מנהלת תחום, משרד הבריאות

	שלמה פשקוס
	–
	רפרנט בריאות באג"ת, משרד האוצר

	דליה בסטה
	–
	מתאמת בריאות באיו"ש, משרד הביטחון וצה"ל

	רמ"ג אלי בין
	–
	מנכ"ל, מגן דוד אדום

	מג"מ אבי חובב
	–
	סגן מנהל מרחב ירושלים, מגן דוד אדום

	מגן גיל מושקוביץ
	–
	מנהל אגף מבצעים, מגן דוד אדום

	תמ"ג אורי שחם
	–
	רל"ש מנכ"ל, מגן דוד אדום

	תמ"ג איציק בן אהרון
	–
	מנהל מרחב איילון, מד"א

	ישעיהו בן פנחס
	–
	אחראי רפואה, מועצה אזורית שומרון

	יוסי דגן
	–
	סגן ראש מועצה אזורית שומרון, מועצה אזורית שומרון

	דינה כהן
	–
	דוברת, מועצה אזורית שומרון

	שלמה ועקנין
	–
	קב"ט, מועצת יש"ע

	קרן דודי
	–
	לוביסטית, גלעד יחסי ממשל ולובינג, מד"א


<מנהל/ת הוועדה:>
וילמה מאור
<רישום פרלמנטרי:>
מוריה אביגד
<סגירה וצמצום תחנות מד"א ביהודה ושומרון - המשך דיון>
<היו"ר חיים כץ:>
בוקר טוב, יום שני בשבוע, ט"ז בכסלו התשע"ה, 8 בדצמבר 2014, אני מתכבד לפתוח את ועדת העבודה, הרווחה והבריאות בנושא: סגירה וצמצום תחנות מד"א ביהודה ושומרון – המשך דיון. לצערי, ואני אומר את זה, מד"א לא מקבלת את התגמול שהיא צריכה לקבל לאורך השנים. המאבק והמרדף של מד"א לקבל את התמורה הנאותה בגין השירותים שהיא נותנת – זה לא בסדר. יחד עם זאת, אנחנו באים פה, בוועדה, ולצערי אונסים את מד"א להמשיך ולתת שירותים. הם הולכים ומתרימים – אנחנו במדינת שנור, הם צריכים לאסוף תרומות במקום שאנחנו ניתן להם את הכסף כדי שהם יוכלו לתת לנו שירות.
לפני כשלושה חודשים בא מד"א לפה ברצון לסגור ולצמצם את הפעילות באיו"ש ובצפון המדינה. לאור פנייתנו סוכם שעד חודש נובמבר או אוקטובר, הפעילות לא תיפסק, ולאחרונה עוד פעם. התכוונו לעשות פה דיון ולהביא כסף מהאוצר, יחד עם זאת, הכנסת התפזרה וזה סיפור עבור מד"א כגוף עסקי שלא למטרות רווח אלא למטרות שירותים. פניתי לאלי בין לאור פניה של גרשון מסיקה ויוסי דגן ממועצה אזורית שומרון, פניתי לאלי בין ואמרתי לו: תשמע, אתה גוף לא פילנתרופי אבל אתה גוף שחי על תרומות ועוזר לאנשים, יש לי אליך בקשה – אל תסגור את פעילות מד"א עד אשר ועדת הכספים, ואני מקווה שזה יהיה היום, וגם אם זה לא יהיה היום, אל תסגור את פעילות מד"א באיו"ש ובצפון. 

התשובה שקיבלתי – והנה, נמצא פה אלי בין – היתה: אני לא אצמצם, לא אפגע ולא אסגור את פעילות מד"א באיו"ש ובצפון. אני מקווה שתעשה כמיטב יכולתך שוועדת הכספים תסיים את דיוניה כמה שיותר מוקדם.
<אלי בין:>
אתה חבר שם, אדוני היושב-ראש.

<היו"ר חיים כץ:>
אני יודע. אני מודה לאלי בין ולצוותו.
<אלי בין:>
למד"א.

<היו"ר חיים כץ:>
אני מודה למד"א ואני מודה לחברי הכנסת שבאו לפה. אני אומר לפרוטוקול את מה שנאמר: הפעילות באיו"ש לא תיסגר ולא תצומצם עד שבוועדת הכספים לא יאשרו את הסכום המיועד למד"א של כ-15 מיליון שקלים. יש לך משהו להגיד, אדוני, מנכ"ל מד"א? 

<אלי בין:>
לא, קיבלתי את הסיכום הזה יחד אתך ואני מקבל.

<היו"ר חיים כץ:>
מאה אחוז, תודה רבה. הישיבה נעולה 

<הישיבה ננעלה בשעה 10:20.>
